આ અંગે મળતી માહિતી અનુસાર ગુજરાત સરકાર દ્વારા જળસંચયના નામે ગામે ગામ સુજલામ સુફલામ અભિયાન અંતર્ગત તળાવો ઊંડા કરવાની કામગીરી ચાલી રહી છે. મહુવા તાલુકામાં આ અભિયાન હેઠળ 17 જેટલા તળાવ ઊંડા કરવાની મંજૂરી વહીવટી તંત્ર દ્વારા આપવામાં આવી છે. સુજલામ સુફલામ યોજના હેઠળ ઊંડા કરવામાં આવતા તળાવમાંથી નીકળતી માટી ગામમાં ખેડૂતોને કે નિઃશુલ્ક આપવાની હોય છે. પરંતુ તળાવ ખોદનાર એજન્સીઑ દ્વારા માટી ગામમાં આપવાની જગ્યાએ બારોબાર ગામની બહાર સોદા થઈ રહ્યા છે. તાલુકાનાં ગુણસવેલ ગામની વાત કરીએ તો અહીંના તળાવમાંથી નીકળતી હાર્ડમોરમ માટી વેચવાનો વેપલો પુરજોશમાં ચાલી રહ્યો છે. આ માટી કાઢીને છેક કામરેજથી કડોદરા વચ્ચે નેશનલ હાઇવે નંબર 48ના સિક્સ લેનની કામગીરીમાં ઉપયોગમાં લેવાય રહી છે. ગામની માટી ગામ જ રહે તેવી સરકારની નેમ હોવા છતાં સ્થાનિક વહીવટી તંત્ર અને માટી ચોરોની મિલીભગતમાં માટીનું બારોબાર વેચાણ થઈ રહ્યું છે. મોટા મોટા ટ્રક દ્વારા થતું માટીનું વહનને કારણે ગામના રસ્તાને પણ નુકસાન થતું હોય ગ્રામજનોમાં પણ રોષ જોવા મળી રહ્યો છે. એક સાથે હજારો ટન માટીનું ખનનને કારણે આજુબાજુની વસ્તીને પણ અસર થવાની સંભાવના છે. ત્યારે સુજલામ સુફલામ અભિયાનની આડમાં ચાલતી માટી ચોરીની પ્રવૃત્તિ પર લગામ કસવામાં જિલ્લા કલેક્ટર અને ભૂસ્તર વિભાગ પણ ધ્યાન આપે તે જરૂરી બની ગયું છે.